SET พรุ่งนี้เสี่ยงพักฐานหลังหลุด 1,380
บล.ธนชาต คาดตลาดพรุ่งนี้แกว่งไซต์เวย์ด้านล่าง หลังหลุดแนวรับที่ 1,380 จุด มีโอกาสที่จะพักฐาน แต่ยังคาดหวังแรงซื้อจากกองทุน LTF เข้ามาช่วยหนุน อย่างไรก็ตาม ให้ติดตามการรายงานการประชุมธนาคารกลางสหรัฐฯ (FED) ในคืนนี้ด้วย พร้อมให้แนวรับ 1,367-1,338 จุด ส่วนแนวต้าน 1,388 จุด
18 พ.ย. 2558

นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยว่า ตลาดหุ้นไทยวันนี้ (18 พ.ย.) ปรับตัวลงในทิศทางเดียวกับตลาดต่างประเทศ โดยตลาดหุ้นอื่นในภูมิภาคเอเชียต่างปรับตัวลง เช่นเดียวกับตลาดในยุโรป เนื่องจาก Sentiment ได้เหวี่ยงลงมาหลังจากที่มีเหตุยิงปะทะกันบริเวณชานกรุงปารีสในช่วงบ่ายวันนี้ (ตามเวลาในประเทศไทย)
ทั้งนี้ ตลาดฯเจอแรงขายในหุ้นขนาดใหญ่กดดันไม่ว่าจะเป็นหุ้น PTT รวมถึงหุ้นในกลุ่มแบงก์ด้วย รวมทั้งยังเจอแรงขายทำกำไรในหุ้นที่แข็งแกร่งในช่วงก่อนหน้านี้ด้วย
แนวโน้มการลงทุนในวันพรุ่งนี้ (19 พ.ย.) คาดว่า ตลาดฯคงจะแกว่งไซต์เวย์ด้านล่าง หลังจากที่ดัชนีได้หลุดแนวรับที่ 1,380 จุด มีโอกาสที่จะพักฐาน แต่ยังคาดหวังแรงซื้อจากกองทุน LTF เข้ามาช่วยหนุน อย่างไรก็ตาม ให้ติดตามการรายงานการประชุมธนาคารกลางสหรัฐฯ (FED) ในคืนนี้ด้วย พร้อมให้แนวรับ 1,367-1,338 จุด ส่วนแนวต้าน 1,388 จุด
 
หลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT ปิดที่ 263.00 บาท ลดลง 8.00 บาท
JAS ปิดที่ 5.25 บาท ไม่เปลี่ยนแปลง
SCB ปิดที่ 130.00 บาท ลดลง 3.00 บาท
ADVANC ปิดที่ 212.00 บาท ลดลง 1.00 บาท
BDMS ปิดที่ 19.80 บาท เพิ่มขึ้น 0.30 บาท
 
ที่มา: สำนักข่าวอินโฟเควสท์